Αθήνα 30/12/2015

Για τον Ανδρέα…

Εκπροσωπώντας την Ομοσπονδία των Ιδιωτικών Λειτουργών Ελλάδας και τη δι αυτής συλλογικότητα των ιδιωτικών εκπαιδευτικών της χώρας, αποχαιρετούμε σήμερα το συνάδελφο και συναγωνιστή Ανδρέα Κασέτα, με απόλυτη συνείδηση του δυσαναπλήρωτου πραγματικά κενού που η προσωπική του διαδρομή του αποτύπωσε στη συλλογική πολιτική και εκπαιδευτική μας εκπροσώπηση.

Οι ιδιωτικοί εκπαιδευτικοί τίμησαν τον Ανδρέα με την εκλογή του στη θέση του Προέδρου του Συλλόγου Ιδιωτικών Εκπαιδευτικών Αθήνας-Πειραιά αναγνωρίζοντας τη συμβολή του στους αγώνες για την κατοχύρωση των εργασιακών τους δικαιωμάτων, την κινητοποίηση και τη μαζικοποίηση του κλάδου, τη συμβολή του στον αγώνα ολόκληρης της εκπαιδευτικής κοινότητας (δημόσιας και ιδιωτικής) για την αναβάθμιση της ποιότητας ενός απόλυτα συντηρητικού και αυταρχικού εκπαιδευτικού συστήματος που με τις παθογένειές του αναπαράγει σε κάθε γωνιά της πατρίδας μας εκπαιδευτικές και κοινωνικές ανισότητες, που ελέγχει χωρίς να προσφέρει, που αποκλείει προκλητικά αντί να ενσωματώνει.

Αγωνιστής από το μετερίζι της ανανεωτικής αριστεράς, των ανθρώπινων δικαιωμάτων, της διαφορετικότητας, της προσωπικής πολυμορφίας και ιδιαιτερότητας, ο Ανδρέας άρθρωσε λόγο δομημένο και τεκμηριωμένο, διεκδίκησε με πάθος το δικαίωμα στο όνειρο, εκπροσωπώντας με το λόγο του τον κάθε αδύνατο, τον χωρίς φωνή και εξουσία. «Λόγος υπέρ αδυνάτου» ο συνδικαλιστικός λόγος του Ανδρέας και γι αυτό λόγος βαθύτατα πολιτικός, λόγος ριζοσπαστικός και ανατρεπτικός. Στη διεκδίκησή του κανένας δεν είναι «παραπαίδι» κανενός. Τα παραπαίδια του συστήματος γίνονται τα «παλάτια» του Ανδρέα.

Από τη θέση του Προέδρου της Επιτροπής Παιδείας της ΟΙΕΛΕ την περίοδο 1998-2000 με συστηματική ερευνητική εργασία καθοδηγεί την ομάδα να αποδομήσει πλήρως την εφαρμογή του τότε γενικευμένου εξεταστικού συστήματος σε όλα τα μαθήματα της Β και Γ Λυκείου, συγκαλεί συνελεύσεις των Διευθυντών των Ιδιωτικών Γενικών Λυκείων, για να αντιμετωπίσουν από κοινού τα τεράστια προσωπικά αδιέξοδα των μαθητών και δημοσιοποιεί την άποψη της Επιτροπής τεκμηριώνοντας την πλήρη κατάρρευση της ποιότητας, της παιδαγωγικής και εκπαιδευτικής αυτονομίας τόσο της Γενικής Παιδείας όσο και της Τεχνικής και Επαγγελματικής Εκπαίδευσης στην Ανώτερη Δευτεροβάθμια εκπαίδευση της χώρας.

Διαβάζω από την εισαγωγή του πορίσματος της επιτροπής*: «(Οι σύγχρονες κοινωνικές αλλαγές) αφορούν στον τρόπο οργάνωσης του χώρου της εργασίας, στις επικοινωνιακές πρακτικές, στις διεργασίες των κοινωνικών δραστηριοτήτων και στα κοινωνικά στερεότυπα. Στις σύγχρονες αυτές κοινωνίες - με τα έντονα πολυπολιτισμικά και πολυγλωσσικά χαρακτηριστικά - η διαφορά αποτελεί τον κανόνα. Είναι επόμενο λοιπόν η μεταρρύθμιση των εκπαιδευτικών συστημάτων να αποτελεί μια διαδικασία εν εξελίξει και όχι μια στατική πολιτική. Η πρόσφατη ελληνική εμπειρία αλλά και οι προτεινόμενοι σχεδιασμοί της ΕΕ, της UNESCO και του ΟΗΕ για την αναγκαιότητα αναμόρφωσης των εκπαιδευτικών συστημάτων έχουν καταδείξει ότι:*

* *η συνεχώς διευρυνόμενη γνώση και η ικανότητα της αφομοίωσής της απαιτούν διαρκή επανακαθορισμό της στοχοθεσίας των Προγραμμάτων Σπουδών,*
* *η εκπαίδευση δεν σταματά σε κάποια βαθμίδα αλλά αποτελεί δια βίου διαδικασία,*
* *οι στρατηγικές μάθησης αποτελούν περιεχόμενο της μάθησης*
* *ο διεθνής ανταγωνισμός στην παγκοσμιοποιημένη οικονομική δραστηριότητα συγκρούεται με το σχεδιασμό μιας πολιτικής για την ισότητα των εκπαιδευτικών ευκαιριών»*

Δεκαπέντε χρόνια μετά οι σκέψεις αυτές, που συντέθηκαν με την καθοδήγηση του οράματος του Ανδρέα δεν έχουν απαντηθεί σε επίπεδο εκπαιδευτικής πολιτικής, αλλά καθοδήγησαν με συνέπεια το συνδικάτο του Ανδρέα, να διεκδικεί μέχρι σήμερα με τεκμηριωμένο και δομημένο λόγο το δικαίωμα όλων σε μια ποιοτική και χωρίς διακρίσεις εκπαίδευση.

Εραστής της τέχνης και της επιστήμης, ο Ανδρέας διακρίθηκε στην αναβάθμιση του μαθήματος της Φυσικής και αναγνωρίστηκε ως σημαντικός, καινοτόμος, τολμηρός και ασφαλέστατα γοητευτικός επιμορφωτής των συναδέλφων του.

Αλλά οι συλλογικότητες, όταν φθάνουν στα προσωπικά χαρακτηριστικά –και σωστά- όταν αγγίζουν τα όρια της χαράς και της λύπης, συνήθως σιωπούν… Από τη Κυριακή το βράδυ το συνδικάτο των ιδιωτικών εκπαιδευτικών σιωπά μπροστά στο θάνατο του Ανδρέα. Είναι γύρω μας στα γραφεία, στις φωτογραφίες, στα πανό των διαδηλώσεων, στα δελτία τύπου, στις συνελεύσεις, στα διοικητικά συμβούλια, σκυφτός, ευφυής, σπινθηροβόλος, παθιασμένος και φωνακλάς, ζεστός, διαφοροποιημένος εκ πεποιθήσεως, γελαστός, ερωτικότατος, μέσα από καπνούς τσιγάρων, ταγμένος υπέρ της ζωής, αδιόρατα μελαγχολικός.

Εδώ ο εκπρόσωπος της συλλογικότητας σιωπά. Για να μιλήσει ο άνθρωπος πίσω από τον εκπρόσωπο.

Ανδρέα, από τη Κυριακή το βράδυ οι μαθητές σου, ένας-ένας, μιλάνε συνέχεια για σένα στο διαδίκτυο, μιλάνε για το δάσκαλό τους, όχι για το φυσικό, το συνδικαλιστή, τον πολιτικό άνδρα. Μιλάνε για το δάσκαλο τους. Και ξέρεις, η εκπαίδευση δεν αγαπά τους λειτουργούς της. Κυρίως αυτούς με το «λάμδα» κεφαλαίο. Τους μπάζει από την αρχή μόνους στην τάξη, παρεμβάλλεται και καταστρέφει την προσωπική τους σχέση, αγνοεί την ύπαρξη, την ποιότητα και τη σημασία της. Αποδίδει τίτλους, πτυχιούχου φυσικής, εκπαιδευτικού λειτουργού, παιδαγωγού κ.α. Ποτέ τον τίτλο του δασκάλου. Γιατί το «δάσκαλος» είναι τίτλος τιμής που απονέμεται -σε κάποιους- από τους μαθητές τους, πολλά χρόνια μετά την αποφοίτησή τους από το σχολείο. Κατάρα, πρόκληση και ομορφιά του επαγγέλματος. Κτίζεται μέσα στην αίθουσα, μπροστά πάνω και πέρα από τον πίνακα, μεταφέρεται ουσιαστικά εν σιωπή με το βλέμμα και το σώμα σε ατμόσφαιρα λόγου, εγκλωβίζεται στη μνήμη και εκφέρεται χρόνια μετά…

Αντρέα, συνάδελφε, συναγωνιστή, συνοδοιπόρε στο όραμα και στη μοναξιά της σονάτας του φεγγαρόφωτου, σύντροφε στη μοναχικότητα και στη ζεστασιά του χαμόγελου, άκου και μια ακόμη ανατροπή:

Στο ιδιότυπο δικαστήριο του Κάφκα, οι κάθε λογής εξουσίες και συλλογικότητες συνεδρίασαν για το αίτημα αυτών των μαθητών και το ενέκριναν εν σιωπή υψώνοντας το χέρι τους.

ΑΞΙΟΣ είπα (et animam levavi)